**Sub Tricolor**

*Vasile Militaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Neam Român ce vii din vifor,

Neam ce-ai sângerat din greu,

Dar, cu pieptul tău, dușmanii ți-i-ai biruit mereu;

Neam viteaz care urcat-ai culmea visului tău sfânt,

Dar, deși cu zori pe gene, astăzi gemi că ieri mai frânt,

- Smulge-ți sufletul din noaptea ce-a'nceput să te'mpresoare;

Urcă-te pe culmi, spre soare,

Neam cu țara toată flori,

Plină numai de comori;

Strânge-te sub Tricolorul biruințelor străbune:

Pune umăr lângă umăr, suflet lângă suflet pune,

Să te faci năprasnic munte, fără nici o cărărue,

Să nu poată nici o fiară pe-a lui steiuri să se sue,

Ci să cadă fulgerate,

În prăpăstii fără fund,

Toate fiarele spurcate

Ce'n hățișuri ți-s'ascund!...

Nu simți tu vrăjmasa haită ce'mprejurul tău se strânge,

Dornică de hoit și sânge?...

Nu-i simți oare răsuflarea?...

Colții lacomi tu nu-i simți,

Ascuțiți ca niște ace și, ca secera, cu zimți?...

Tu privești cu nepăsare cum se luptă ticăloșii

Să-ți alunge Tricolorul cu-ale lor otrepe roșii?...

S'ajungi robul unor haite pe-ale tale plaiuri verzi?...

Să-ți pierzi datinile toate, hora, doinele să-ți pierzi?...

De prin sfintele biserici să te lași cu cnutul scos?...

Clopote să nu mai sune la'nvierea lui Hristos?...

O, de mii de ori nemernic ar fi neamul ce sub soare,

S'ar lăsa robit în lanțul liftelor cotropitoare,

Fără Dumnezeu și Țară, -

Când, sub focul lui de pară,

Liftele cu zdrențe roșii ar putea oricând să piară!...

Neamul meu, - în miez de noapte, glas adânc, cu dor fierbinte,

Se ridică pân'la mine, din străbunele morminte;

Sunt Voivozii și plăieșii, buciumașii dela munte,

Sunt arcașii, scutierii cei cu pletele cărunte,

Care, în vremuri vechi, putut-au toate liftele să'nfrunte...

Oare, tu nu le-auzi glasul?...

Geamăt lung e glasul lor

Și ne strigă tuturor:

"Strângeți-vă laolaltă toți, sub sfântul Tricolor!...

"Brațul tuturor să-l țină!

Brațul tuturor să-l poarte!...

"Doar sub el e biruință, - în afara lui, e moarte!..."

Eu ascult și mă cutremur hohotind, cu ochii uzi...

Neamul meu, tu n'auzi glasul marilor străbuni?...

N'auzi?... Stai năuc și mi-te clatini?...

Nu străbate pân'la tine glasul marilor Musatini

"Descălecători de Țară, păstrători de Neam și datini"?...

Neamul meu, - eu plâng și scriu:

Dacă nu ești mort, ci viu,

- Fă din Tricolor trei flăcări, iar tu, foc măreț sub ele,

Suie-ți flăcările sfinte până dincolo de stele,

Ca să nu le mai ajungă hoarda liftelor misele!...

Dacă nu poți face astfel,

Neamul meu, - de mii de ori,

Mai curând să vrei sa mori,

Decât, rob, să vezi de-asupra-ți cârpa steagurilor roșii

Și s'auzi cum strănepoții își vor blestema strămoșii!...